De la ploi, vijelii și frig, la temperaturi de vară. Meteorologii vorbesc despre caniculă în mai 2024. ANM a emis prognoza meteo pentru următoarele săptămâni, când își intră vara în drepturi?
După zilele cu vreme mohorâtă, cu ploi, vijelii și temperaturi scăzute ce au schimbat planurile multor români pentru minivacanța de 1 Mai și Paște, meteorologii anunță un val de căldură la noi în țară.
„Luna mai se caracterizează, în general, printr-o creştere a instabilităţii atmosferice, pe fondul creşterii temperaturii. În această lună, perioade cu zilele însorite şi calde (uneori caniculare) alternează cu perioade cu zile reci şi ploioase, iar ploile au adesea caracter torenţial.
Circulaţia atmosferică este una foarte dinamică şi se pot crea situaţii de schimbări bruşte ale vremii, pe fondul unei circulaţii atmosferice meridionale. Astfel, pot avea loc advecţii de mase de aer polar care generează temperaturi minime sub limita de îngheţ, iar în zona montană, fenomene de ninsoare şi viscol, dar pot avea loc şi advecţii de aer foarte cald, tropical, ce pot genera creşteri puternice ale temperaturii, înregistrându-se primele cazuri cu valuri de căldură din an”, au explicat meteorologii.
Specialiștii de la Administrația Națională de Meteorologie au emis prognoza meteo pentru următoarele săptămâni. Potrivit acestora, în prima jumătate a lunii mai, termometrele vor afișa valori apropiate de cele considerate normale pentru această perioadă a anului, maximele vor ajunge și la 25-26 de grade Celsius.
Va exista și o scurtă perioadă de răcire. Potrivit informațiilor publicate pe site-ul ANM, în săptămâna 13-20 mai 2024, „temperaturile medii vor fi ușor mai coborâte decât cele normale pentru acest interval, pe întreg teritoriul României”.
Lucrurile se vor schimba însă în ultimele zile de primăvară. Finalul lunii mai va fi caracterizat de vreme călduroasă. Este posibil ca, în perioada 27 mai – 3 iunie să avem parte de un episod de caniculă, temperaturile ar putea să urce până la 30 de grade Celsius.
Te-ar putea interesa și: Vremea se schimbă radical în România. Noua prognoză ANM, ce se va întâmpla de joi, 2 mai 2024